google/wiki40b huggingface dataset:
Latvia i Eurovision Song Contest

Historikk

Det er den latviske allmennkringkasteren LTV som sender Eurovision Song Contest i Latvia, og som har ansvaret for å velge landets bidrag. Fra 2000 til 2012 ble landets sang og artist kåret gjennom den nasjonale finalen Eirodziesma. I 2013 skiftet finalen navn til Dziesma, og i 2015 ble den nasjonale finalen erstattet av et nytt konsept, Supernova.

Sterk debut

Debuten kom i Stockholm i 2000 med gruppen Brainstorm og sangen «My Star». Latvia kom på tredjeplass, med 12 poeng fra Norge, Estland, Finland og Belgia. Dette er fremdeles en av de sterkeste debutene i konkurransens historie noen gang.
De neste årene svingte resultatene kraftig. Landet ble nummer 18 i 2001 og kvalifiserte seg med nød og neppe til konkurransen i 2002, etter at Portugal sa fra seg plassen i konkurransen. Det skulle vise seg å være et lykketreff for Latvia, som endte opp med å vinne 2002 med Marie N og «I Wanna». Som følge av seieren ble Eurovision Song Contest 2003 arrangert i Latvias hovedstad, Riga. og Marie N og Renārs Kaupers, vokalisten i Brainstorm, var programledere. På hjemmebane ble gruppen F.L.Y. nummer 24 av 26, med bare fem poeng fra nabolandet Estland.

Seks år uten finale

Året etter kvalifiserte ikke Latvia seg til finalen, men i 2005 endte landet opp på en femteplass med duoen Valters og Kaža og sangen «The War Is Not Over». Dette er fremdeles Latvias tredje beste plassering i Eurovision Song Contest.
Etter suksessen i 2005 innledet imidlertid Latvia en resultatmessig svak periode i konkurransen. De tre neste årene fulgte middelmådige plasseringer, og i seksårsperioden 2009–2014 kvalifiserte ikke landet seg til finalen én eneste gang. Tre av disse årene kom også Latvia sist i finalen. I Wien i 2015 fikk Latvia sin revansje og endte opp på en sjetteplass i finalen med Aminata og sangen «Love Injected». Landet sikret seg sin andre finaleplass på rad med Justs i 2016.
Latvia har stort sett fremført sine bidrag på engelsk, men sang på latvisk i 2004, på italiensk i 2007 og på russisk i 2009.
US Open 1998 (tennis)

US Open 1998. US Open er en Grand Slam-turnering i tennis som blir spilt i Flushing Meadows i bydelen Queens i New York. US open i 1998 ble arrangert i perioden 31. august til 13. september. Patrick Rafter beseiret sin landsmann Mark Philippoussis i herrefinalen i single og Lindsay Davenport vant damefinalen over Martina Hingis.
Walter de la Mare

Liv og virke

Han var født i en middelklassefamilie, og giftet seg i 1899 med den ti år eldre Elfie, som han hadde møtt i en amatørteaterforening. 
de la Mare arbeidet i atten år som sekretær i Standard Oil før han i 1908 fikk en kunstnerlønn. Han ble enkemann i 1943, og bodde sine siste år i Twickenham. de la Mares urne er plassert i krypten til St. Pauls katedral.
Han var innehaver av Order of Merit fra 1953 og av Order of the Companions of Honour.

Bøker

Forfatterskapet for barn omfatter blant annet The Three Mullar-Mulgars (1910, gjenutgitt 1935 som The Three Royal Monkeys), som er beskrevet som «a quest narrative, a mythology, a language and a landscape whose inventiveness and originality remained unchallenged until Tolkien published The Hobbit in 1937.» Han skrev også noveller og dikt for barn, hvor diktene sies å ha «the immediate appeal of nursery rhymes; yet though strongly incantatory [rytmiske, sangbare] and often mysterious.»
Ingen av hans bøker er oversatt til norsk. 
The Walter de la Mare Society ble etablert i 1997.
Vračar

Vračar (serbisk: Врачар) er en av de 17 bykommunene i Beograd by. Kommunen hadde 58 386 innbyggere i 2002.
Med en utstrekning på bare 2,97 km² er Vračar i areal den minste kommunen ikke bare i Beograd men i hele Serbia. Kommunen har derimot den høyeste befolkningstettheten av alle kommuner i Serbia, med 19 658,6 innbyggere per kvadratkilometer.
Ordfører (2009) er Branimir Kuzmanović som representerer Det demokratiske parti.
Vracarplatået hvor Vracar ligger er mest kjent for Sankt Savakirken, verdens største ortodokse kirke.
Kjetil Jemte

Kjetil Jemte (svensk: Kettil Jamte) eller Kjetil Anundson, ifølge sagaen den første kjente nybyggeren i Jämtland. Ifølge Snorre Sturlason var Kjetil sønn av Anund Jarl i Sparbu i Nord-Trøndelag. 
I Håkon den godes saga og Olav den helliges saga fortelles det at Kjetil Jemte dro mot øst over Kjølen med en stor mengde folk og buskap og ryddet skog og dyrket opp store bygder som senere skulle få navnet Jemtland etter han. Årsaken til utvandringen var at østlandskongen Øystein «den onde» herjet så hardt i Trøndelag at mange flyktet fra landet. Snorre sier ingenting om når Kjetil Jemte skal ha levd, men det må ha vært på 700- eller 800-tallet.
What's Your Mama's Name

What's Your Mama's Name er et musikkalbum fra 1973 av Tanya Tucker, med Billy Sherrill som produsent. The Jordanaires og The Nashville Edition, medvirker på sangene nummer 1 og 6. Sangene «What's Your Mama's Name» og «Blood Red and Goin' Down» ble utgitt som singler, og ble nummer 1-hits på Billboards countryliste.
Prosopocoilus (Psalidoremus) dissimilis

Utseende

En middelsstor til stor (hannene 25-79 millimeter), avlang, matt rødbrun til svart hjortebille. Store hanner har kraftige, lange, krumme kjever med 5-6 tenner i den ytre delen, hos mindre hanner er kjevene sigd- eller knivformede. Kjevene er nedoverbøyde sett fra siden. Hodet har et opphøyd "øyenbryn" over hvert antennefeste, pannen foran er bredt, U-formet innbuktet med et nokså stort, trekantet framspring i midten. Antennene har en tre-leddet vifte. Pronotum er betydelig bredere enn langt, rundet. Hunnen er mindre, bredere og blankere enn hannen, brunsvart, uten forstørrede kjever. Hodet er grovt og kraftig punktert, dekkvingene er tett punkterte med antydning til opphøyde ribber.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt i Japan.
Jørgen Pedersen Lund

Jørgen Pedersen Lund (født ca. 1670, død 1718) var en norsk verftseier med betydelig virksomhet i Langesund. Stedet var landets viktigste eksportsted for trelast, og var allerede under Gyldenløvefeiden blitt en viktig base for skipsbyggeri og understøtte til den dansk-norske orlogsflåten. I 1674 ble det første skipet for staten, et defensjonsskip sjøsatt.
I perioden 1711–1713 bygde og leverte Jørgen Pedersen Lunds verft to lette fregatter, «Løvendals Galei» og «Prinsens Galley». Snauen «Ormen» ble levert 22. august 1711, snauen «Østern» november 1711 (omdøpt til «Den flygende Merkur» samme år), snauen «Måken» og en dobbel sjalupp april 1712, snauen «Neptun» juli 1712. Han hadde dessuten utvist så stor dyktighet at Tordenskiold omtalte ham som «En Dünkerker Tømmermand», men hentydning til at skipsbyggerne i kaperredet Dunkerque, Frankrike, i samtiden var ansett som verdens fremste.
Under Elleveårskrigen foretok verftet reparasjoner på orlogsskipene. Han kunne levere viktig utstyr, bl.a. rep som var produsert i Langesunds reperbane som kunne spinne kabler på opptil 180 favner.
Den dansk-norske staten var en sen betaler. Det var til tider så ille at Lund så seg tvunget til å selge sine egne eiendeler for å kunne lønne arbeidsstokken. Da han døde i 1718 hadde han ennå ikke fått fullt oppgjør for alle tjenester og leveransene av krigsskipene.
Amorphochelus

Utseende

Små, kraftige, matt brunlige oldenborrer med påfallende lange og kraftig bakbein.

Utbredelse

Slekten er endemisk for Madagaskar, Komorene og omkringliggende øyer (Maskarenene).
Sputnik 2 (album)

Sputnik 2 er et musikkalbum med Sputnik, utgitt i 1986. Albumet inneholder en coverversjon av Åge Aleksandersens sang «Lys og varme».
Paratesta

Utseende

Middelsstore, avlange, brokete fargede trebukker. Antennene er omtrent så lange som kroppen. Oversiden, særlig dekkvingene, er tett og kraftig punktert. Hodet er svart. Pronotum er rødt, sylindrisk med en butt tann på hver side. Dekkvingene er jevnbrede, rundede i spissen, kraftig punkterte, mørke, gjerne med gulaktige flekker.

Levevis

Larvene lever i død ved, mest av løvtrær.

Utbredelse

Slekten er vidt utbredt i Australia.
Afrikamesterskapet i fotball 2015 Finale

Bakgrunn

Det var Elfenbenskystens 20. gang de deltok i Afrikamesterskapet. De vant mesterskapet i 1992, hvor de tapte for Ghana på straffer. De spilte også i finalen i 2006 og 2012, hvor de tapte for henholdsvis Egypt og Zambia. 
Ghana deltok også i deres 20. turnering og deres 9. finale. De har tidligere vunnet turneringen 4 ganger, (1963, 1965, 1978 og 1982) og tapt 4 ganger, (1968, 1970, 1992 og 2010).
Elfenbenskysten var rangert som nummer 28. på FIFAs verdensranking (nummer 3. blant afrikanske nasjoner), mens Ghana var nummer 37. (5. blant afrikanske nasjoner).
NM i maraton 2015

Norgesmesterskapet i maraton 2015 var en del av NM i friidrett 2015, og ble arrangert som en del av Trondheim Maraton 5. september 2015.
Folkets Hus Bodø

Folkets hus Bodø er et møte-, konferanse- og forsamlingslokale i Bodø. Folkets Hus holder til i Prinsens gate 115, rett utenfor Bodø sentrum. Huset er nyoppusset og har lokaler for opp til 250 personer. Huset samarbeider med Bodø selskapsservice, som også hjelper til med gjennomføringen.
Storsalen er det største rommet i huset, og har plass til 150 personer. Salen er tilpasset kinooppvisning, konserter og arrangementer, men også møter og konferanser. Teaterscenen er et annet konsertsal, tilpasset teater. Salen har plass til 200 personer, og er med scene. Også denne salen er tilpasset konferanser. Salongen er det siste rommet, og er tilknyttet storsalen. Salongen har plass til 55 gjester, og er forbeholdt servering.
Ejer Bjerge

Ejer Bjerge er et sammenhengende bakkelandskap mellom Skanderborg og Horsens i Danmark. Området avgrenses av den høydekurve som angir 140 meter over havet, og utgjør dermed 5-6 kvadratkilometer. Området omfatter alle de naturlige høydene i Danmark som er høyere enn Rytterknægten på Bornholm.
Begrepet Ejer Bjerge er av nyere dato. I 2013 ble Ejer Bjerge anerkjent som nasjonal severdighet av Naturstyrelsen, Kulturstyrelsen og Visit Danmark. Det medførte at Ejer Bjerge også ble inntatt på Vejdirektoratets liste over vel 200 nasjonale severdigheter. I oktober 2014 ble det oppsatt skilt ved veiene inn og ut av området.
Zhenba

Zhenba (kinesisk: 镇巴县; pinyin: Zhènbā Xiàn) er et fylke i provinsen Shaanxi i Folkerepublikken Kina. Det ligger i byprefekturet Hanzhong.
Befolkningen er på 269 443 innbyggere i 1999.

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
Karl IIIs orden

Insignier

Ordenstegnet for Karl IIIs orden er et malteserkors i gull med blå emalje og med brede hvite kanter. I hver av korsvinklene er det satt inn en heraldisk lilje. Liljen er heraldisk merke for Huset Bourbon. I Midtmedaljongen finnes en avbildning av ordenens skytshelgen jomfru Maria stående på en sky. Framstillingen skal symbolisere den ubesmittede unnfangelse. Baksiden har Karl III monogram sammen med ordenens motto: «Virtuti et Merito». Korset er opphengt i ordensbåndet i et ledd bestående av en laurbærkrans. 
Ordensstjernen er i sølv og har også form av et malteserkors. Den har medaljongen med jomfru Maria i midten. 
Ordenskjedet har ledd bestående av borg, Castillas våpenmerke, løve, Leóns  våpenmerke, og trofeer. 
Ordensbåndet er lyst blått med en bred hvit stripe i midten for de lavere grader, lyst blått med smale hvite striper langs kantene for den høyeste graden kjede.

Tildeling

Det er begrensninger på antallet medlemmer som kan utnevnes til hver av de tre øverste gradene. Maksimalt 25 personer kan tildeles kjede. Storkors kan tildeles 100 personer. Det kan utnevnes 200 til kommandør av nummer. Antallet kommandører og riddere er ubegrenset. Begrensningene gjelder ikke utnevnelser innen kongehuset og heller ikke utlendinger. Kjedet tildeles først og fremst utenlandske statsoverhoder og medlemmer av Spanias kongelige familie. Storkors er også blitt tildelt utenlandske regjerende monarkers ektefeller og til den nærmeste i arverekkefølgen. Storkors tildeles spanske borgere såfremt disse har gjort tjeneste som regjeringsmedlem, som formann for et av de to kamrene i Spanias parlament, i konstitusjonsdomstolen eller de øverste domstoler. Etter tre år som innehaver av storkors kan disse også tildeles kjede. Innehavere av storkors av andre spanske ordener kan minimum tre  år etter utnevnelse til denne også tildeles storkors av Karl IIIs orden. Øvrige spanske borgere utnevnes til ordenens laveste grad og kan forfremmes oppover i gradene, for hvert steg etter minimum tre år.
Ved en reform av statuttene i 1983 kan kvinner utnevnes til Karl IIIs orden. Dette hadde tidligere bare skjedd i unntakstilfeller. Kvinner kan nå utnevnes til alle ordenens grader.
Tildeling skjer i våre dager etter innstilling fra regjeringen.

Norske innehavere

Kong Harald er innehaver av øverste grad av Karl IIIs orden. Dronning Sonja og kronprins Haakon er innehavere av storkors. Også kong Olav var innehaver av storkors.
Centre for Ships and Ocean Structures

Centre for Ships and Ocean Structures (CeSOS), eller Senter for skip- og havkonstruksjoner, er et senter for fremragende forskning lokalisert ved Marinteknisk Senter på Tyholt i Trondheim. Senteret har som mål å utvikle grunnleggende kunnskap om design og manøvrering av skip- og havkonstruksjoner. Det ble utnevnt som et senter for fremragende forskning av Norges forskningsråd og NTNU fra 2002 til 2012. 
Selv om finansieringsperioden av NFR ble avsluttet i 2012 er det fortsatt en del forskningsaktivitet framover, finansiert gjennom eksterne midler.

Forskningsområder

Forskningen ved senteret har som målsetting å utvikle grunnleggende kunnskap om design og manøvrering av skips- og havkonstruksjoner gjennom teoretisk og eksperimentell forskning innenfor marin hydrodynamikk, strukturell mekanikk og automatisk kontroll. Forskningen tar sikte på å utvikle kunnskap om hvordan havet og dets omgivelser virker inn på skips- og havkonstruksjoner. Det benyttes analytiske og statistiske metoder, samt eksperimentelle studier. Kunnskapen kan bidra til design av sikre, kostnadseffektive og miljøvennlige konstruksjoner, og kan også nyttes i planleggingen og gjennomføringen av marine operasjoner. Det forventes at betydningen av fiskeoppdrettsanlegg og utnyttelse av fornybar energi fra havet vil øke i fremtiden. Den vitenskapelige forskningen ved senteret tar høyde for denne utviklingen, og har fokus på å utvikle ny kunnskap basert på synergien mellom hydrodynamikk, strukturell mekanikk og automatisk kontroll.

Fakta om CeSOS

Antall ansatte ved utgangen av 2012: 6 nøkkelpersoner, 2 administrativt ansatte, 11 post-docs, 43 ph.d.-kandidater,  7 uteksaminerte ph.d.-kandidater,  28 uteksaminerte masterstudenter, 5 adjunkter, 4 gjesteprofessorer, 3 besøkende forskere fra  INSEAN og Massachusetts Institute of Technology og 5 besøkende ph.d.-kandidater. 
Publikasjoner i 2012: 2 bøker, 14 bokkapitler, 10 internasjonale gjestetaler (key note lectures), 57 tidskriftartikler og 95 konferanseartikler.
Videre innsats av nøkkelpersonalet i 2012: Redaksjonelt samarbeid med 21 vitenskapelige tidsskrifter og medlemmer av 14 komiteer (arrangering av internasjonale konferanser).
Hendersin Knob

Hendersin Knob er en isdekt knaus som ligger mellom toppen av Craftbreen og Rochraybreen sørvest på Thurston Island i Antarktis. Den ble først kartlagt fra flyfoto tatt av U.S. Navy Operasjon Highjump, 1946–47, og ble navnsatt av Advisory Committee on Antarctic Names etter flysambandsmann Wendell K. Hendersin i U.S. Navy som var et ekspedisjonsmedlem som mistet livet da et sjøfly styrtet ved Thurston Island den 30. desember 1946.
Günzburg

Historie

Günzburg ble grunnlagt av romerne ca. år 70 e.Kr. som militærleiren (Castrum) Guntia, til forsvar av grensen ved Donau. Leiren tjente formodentlig til å sikre en viktig bro over elven, antakelig den siste som ennå var under romersk kontroll etter at alemannerne hadde drevet romerne tilbake fra Donaus nordre bredd ca. år 260. Broen blir omtalt som Transitus Guntiensis i en lovtale til regenten Konstantius I (Constantius Chlorus), Konstantin den stores far, i år 297. Det har vært gjort omfattende utgravninger av de romerske gravplassene, de største utgravde sådanne nord for Alpene, og resultatene kan tas nærmere i øyesyn i byens museum.
I 1065 ble byen første gang omtalt som Gunceburch. I 1301 kom byen under huset Habsburg, som bygde ut Günzburg til sentrum for markgrevskapet Burgau og tidvis for hele Vorderösterreich.
Ved freden i Pressburg i 1806 tilfalt Günzburg kongedømmet Bayern.
Günzburg er fødebyen til nazilegen Josef Mengele, kjent som «dødens engel».

Severdigheter

Av interesse for turister er Frauenkirche (bygd av Dominikus Zimmermann), markgreve-slottet (det eneste som Habsburgerne bygde i Tyskland), Reisensburg, gamlebyen, og fritidsparken Legoland Deutschland (åpnet i 2002).
M.F.11

Utvikling og produksjon

Det siste Hansa Brandenburg W.33 forlot fabrikken i 1929. Da var det allerede klart at denne flytypen trengte en etterfølger. Marinens flyvebaatfabrikk fikk samme år som oppdrag å designe og produsere et nytt rekognoseringsfly for Marinen. Konstruktøren, kaptein Johan Høver brukte nesten et år på å utarbeide et konsept, og i oktober 1930 ble konstruksjonen godkjent for produksjon. Opprinnelig ønsket flygerne et monoplan, men det viste seg at det i så fall ville få et for langt vingespenn til å passe inn i datidens standard hangarer. Det ble derfor nødvendig å konstruere det som biplan (dobbeltdekker).
Det første flyet, F.300, fløy for første gang den 29. september 1931. Det ble bygd i alt 29 fly av denne typen. De 14 første flyene ble utstyrt med engelske Armstrong Siddeley Panther II radialmotorer. I 1934 kjøpte Norge lisens for produksjon av disse motorene, og de resterende flyene fikk motorer produsert ved Marinens Minevesen i Horten. Disse motorene var håndlagde, og viste seg å være bedre og mer pålitelige enn de engelske serieproduserte.

Førkrigstiden

Flyet ble tatt i bruk av Marinen i 1932, og ble straks tatt i bruk ved forskjellige oppdrag langs hele kysten. Etter krigsutbruddet i 1939 ble det brukt i alle større våpenøvelser, søk etter miner og savnede skip, og generell rekognoserings- og patruljevirksomhet. På dette tidspunktet var man blitt klar over at flytypen begynte å bli umoderne, og Marinen bestilte den 8. mars 1940 24 Northrop N-3PB som var ment å skulle på sikt erstatte M.F.11. Ingen av disse flyene ble levert før invasjonen den 9.april 1940.

Kampene i 1940

M.F.11 ble brukt flittig under den tyske invasjonen og i de påfølgende kampene. Stort sett ble det værende i observasjons- og kommunikasjonsrollen. I de få tilfellene flyene kom i direkte konfrontasjon med tyske styrker gjorde den lave hastigheten at M.F.11 var meget utsatt for fiendtlig ild. Et unntak var et vellykket oppdrag i Sogn der mineleggerne KNM Tyr og KNM Uller, som var overtatt av tyskerne, ble bombet av to M.F.11-fly.

M.F.11 i Finland

Ved kampenes opphør fikk flygerne ordre om å hindre tyskerne i å få tak i flyene. Flere evakuerte til Storbritannia, men en Heinkel He 115 og tre M.F.11 så ingen andre muligheter enn å ta seg over til Finland. Der ble alle flyene tatt i bruk av det finske flyvåpenet. To av flyene overlevde krigen, og ble tilbudt solgt til Norge henholdsvis i 1948 og 1950. Det var imidlertid ingen interesse for å overta flyene, og de ble hugget opp i Finland.
Blepephaeopsis

Utseende

Middelsstore, slanke, brune trebukker. Hannene har lange antenner. Pronotum har en pigg på hver side.

Levevis

Disse billene har larver som lever i død ved av løvtrær, ofte like under barken.

Utbredelse

Gruppen er utbredt i Sørøst-Asia.
Piercingpistol

En piercingpistol er et piercingverktøy som brukes til å «skyte» hull i øret.
Den blir vanligvis brukt av mindre butikker, i Norge ofte frisører, til å lage hull i ørene.
Blant profesjonelle piercere og noen leger blir det anbefalt å ikke bruke denne typen verktøy, siden den aldri kan bli helt renngjort og derfor kan overføre sykdommer fra en kunde til en annen. Bruken av engangspiercingpistoler er en måte å omgå dette problemet, da disse er sterilisert under produksjonen og blir kastet etter bruk.
Andre problemer knyttet til dette verktøyet er at den ikke alltid skyter hullet igjennom. Noen ganger kan det også skyte på feil plass på grunn av sin unøyaktighet.
Piraera

Piraera er en kommune i det honduranske departementet Lempira. Den ligger på et utløp av «Congolón»-fjellet, 105 km fra byen Gracias, og grenser til Intibuca og El Salvador i sør, kommunene Gualcince og Erandique i nord, San Francisco kommune og Intibuca departement i øst og kommunene Candelaria og Virginia i vest. Kommunen har et areal på 179 km², og hadde i 2001 en befolkning på 11 420 innbyggere.
Kommunens første innbyggere kom fra San Antonio, Santa Lucia og Magdalena i Intibuca-departementet. I folketellingen i 1702 ble det registrert innbyggere her. I 1791 var det en del av «Curato» de Cerquin, og i 1889 en kommune under Candelaria.
Lineær funksjon

I matematikk kan uttrykket lineær funksjon brukes på to ulike måter:
1) I høyere matematikk defineres en lineær funksjon eller en lineær transformasjon som en funksjon mellom to vektorrom som bevarer vektoraddisjon og skalarmultiplikasjon.  En funksjon av én variabel er lineær dersom den er på formen f(x) = ax.
2) En funksjon av én variabel f(x) sies å være lineær dersom den grafisk framstiller en rett linje.  Det generelle uttrykket for slike funksjoner er  f(x) = ax + b, og eksempler er vist i figuren til høyre.  Koeffisienten a kalles stigningstallet.  I høyere matematikk er dette ikke en lineær funksjon, men derimot et eksempel på en affin transformasjon.

Nyttige formler

Stigningstallet for en rettlinjet funksjon kan bestemmes fra to punkt på kurva

Praktiske eksempler

Det koster 250 kroner for medlemskap i en CD-klubb og 79,50 per cd. Funksjon for hvor mye det koster for x cd-er: f(x) = 79,50x + 250
En tv koster 5000 kroner. Samtidig må man betale 2000 kroner i året i avgifter. Funksjonen for hvor mye det koster å se på denne tv-en i x år: g(x) = 2000x + 5000
13 snart 30

Handling

13-årige Jenna er upopulær på skolen og synes ikke hun har bra nok kropp, og vil ikke noe annet enn å bli voksen i en fei. På trettenårsdagen i 1987 får hun mulighet til å ønske seg noe – og hun ønsker selvfølgelig å bli voksen. Neste morgen våkner hun dermed opp som 30-årige Jenna (Jennifer Garner) i 2004. Hun er i en helt ny virkelighet, som redaktør i et kjent moteblad, noe som slett ikke er lett når man har en mental alder på 13. Hun er generelt veldig respektert og populær hos alle, men hun sliter med å venne seg til denne verdenen.
Hun oppsøker sin tidligere bestevenn Matt (Mark Ruffalo), som det viser seg at hun ikke har sett i denne virkeligheten på 15 år, for å få grep på hverdagen. Følelser oppstår mellom dem, men det er ett problem – Matt skal gifte seg. Hun får også problemer å hanskes med på jobben, siden barndomsvenninnen Lucy (Judy Greer) vil ha jobben hennes og planlegger å få henne av veien.